پێشانگەی رۆژهەڵاتی ناوەڕاست بۆ پەروەردە و فێرکردن لە هەولێر کرایەوە
نوچەنێت:
ئەمڕۆ سێشەممە (25/تەمموز/2023) بە ئامادەبوونی سەرۆک مەسعود بارزانی و ئالان حەمە سەعید وەزیرى پەروەردەى هەرێمى کوردستان و بەرپرسانی هەردوو حکومەتی عێراق و هەرێمی کوردستان و بە بەشداری 120 دامەزراوە و ناوەندی پەروەردە و فێرکردن یەکەمین پێشانگەی رۆژهەڵاتی ناوەڕاست بۆ پەروەردە و فێرکردن لە هەولێر کرایەوە.
ئالان حەمە سەعید لە میانى پێشانگانە وتارێکى پێشکەشکرد و ڕایگەیاند، "پەروەردە بۆ هەمووان پرەنسیپێکی جیهانییە، بەڵام دەمەوێت ئاماژە بەوە بکەم، کە لە بیر و بڕوایەکی قووڵەوە، ئەم پرەنسیپە لە ماوەی 32 ساڵی رابردوودا لە هەرێمی کوردستان جێبەجێکراوە. ساڵی 1992 بە دەستپێشخەریی سەرۆک بارزانی خوێندن بۆ هەمووان، پەروەردە بۆ هەمووان، بەڕێوەبەرایەتی گشتیی فێرکردنی تورکمانی و بەڕێوەبەرایەتی گشتیی فێرکردنی سریانی بۆ پێکهاتەکان لە وەزارەتی پەروەردە دروستکران. دواتر بە فەرمانی سەرۆک بارزانی کرا بووە پڕۆژەیاسا و پەرلەمانی کوردستان پەسەندی کرد. ئەمەش هەنگاوێک بوو بۆ ئەوەی دەبێت پەروەردە بۆ هەمووان بێت و هاوکات دەبێت مافی پێکهاتەکانیش پارێزراوبێت و بە زمانی دایکی خۆیان بخوێنن".
وەزیرى پەروەردە باسى لەوەکرد، دواى شەڕى داعش و هاتنى هەزاران پەنابەر بۆ هەرێمى کوردستان، "بە فەرمانی سەرۆک بارزانی بڕیاردرا هەرچی زووە حکومەتی هەرێمی کوردستان پەروەردە بۆ هەمووان دابین بکات، چ بۆ ئاوارەکانی ناوخۆ یان ئەو پەنابەرانەی لە سووریاوە هاتبوونە هەرێمی کوردستان."
هەروەها ئاماژە بە پرۆسەى (پەروەردە بۆ هەمووان) کرد و ڕایگەیاند، "فەرمانەکەی ساڵی رابردووی سەرۆک وەزیران مەسرور بارزانی بوو، بەوەی دەبێت قوتابیانی خاوەن پێداویستی تایبەت پاش ئەوەی لەلایەن لیژنەی پسپۆڕەوە شیاندنیان بۆ دەکرێت، تێکەڵ بە قوتابخانەکان بکرێنەوە، لەگەڵ قوتابیانی ئاسایی دابنرێنەوە و لە چوارچێوەی پەروەردە بۆ هەمووان بتوانن درێژە بە خوێندنەکەیان بدەن. ئەو هەنگاوانەی نراون بۆ جێبەجێکردنی پرەنسیپێکی جیهانیی بووە کە بەردەوام بڕوامان پێی هەبووە".